SK Úradný vestník Európskej únie C 322/31

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 322/10

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ΚΑΤΣΙΚΑΚΙ ΕΛΑΣΣΟΝΑΣ“ (KATSIKAKI ELASSONAS)

ES č.: EL-PDO-0005-0734-14.01.2009

CHZO ( ) CHOP ( X )

1. Názov:

„Κατσικάκι Ελασσόνας“ (Katsikaki Elassonas)

2. Členský štát alebo tretia krajina:

Grécko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.1. – Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1:

Čerstvé mäso z 30 – 55-dňových kozliat chovaných mliekom s hmotnosťou 5,5 – 9,0 kg, ktoré priviedli na svet kozy s fenotypickými znakmi pôvodných gréckych plemien žijúcich na území gréckej pevniny. Zvieratá majú tieto fenotypické znaky: stredný vzrast, dobre vyvinuté telo so súmernou stavbou, premenlivé sfarbenie, ale prevažuje čierna, dlhá srsť, rohy, priemerne veľké uši, krátke, ale silné nohy, mimoriadne odolné, sú nenáročné v súvislosti so stravou, majú silný temperament, sú prispôsobené suchým, horúcim klimatickým podmienkam, nízkej kvalite pastvín a extenzívnym kŕmnym podmienkam, vyznačujú sa neskorou pohlavnou dospelosťou, nízkym výskytom viacnásobného vrhu, nízkou produkciou mlieka (mlieko má vysoký obsah tuku (5 %) a bielkovín (3,5 %)), sú odolné voči extrémnym poveternostným podmienkam, odolné voči chorobám a schopné prejsť veľké vzdialenosti. Tieto populácie kôz patria k miestnemu gréckemu plemenu (Capra prisca) alebo sú výsledkom kríženia tohto plemena so samcami plemena Skopelos. Kozy žijú v extenzívnych alebo poloextenzívnych podmienkach v provincii Elassona, ktorá sa opisuje a vymedzuje ďalej, a pasú sa na horských pasienkoch vo vysokých nadmorských výškach (nad 250 m).

Mäso sa predáva len čerstvé a) ako celé jatočné telá, b) ako jatočné polovičky alebo c) v kusoch.

Organoleptické vlastnosti mäsa „Katsikaki Elassonas“:

Mäso „Katsikaki Elassonas“ má charakteristickú arómu a príjemnú vôňu a chuť; je to jemné a šťavnaté mäso s pH 7,0 – 7,2. Má veľmi tenkú až žiadnu vrstvu tuku bez podkožného tuku a kostnaté jatočné telo s vysokou hladinou kyseliny linolénovej. Mäso býva rôzne zafarbené od bielej po svetloružovú v súlade s nariadeniami Spoločenstva. Podľa právnych predpisov Spoločenstva patrí do kategórie kozliat s nízkou hmotnosťou.

Chemické vlastnosti mäsa „Katsikaki Elassonas“:

Katsikaki Elassonas Vlhkosť v % (priemerná hodnota) Bielkoviny v % (priemerná hodnota) Tuky v % (priemerná hodnota) Popoloviny v % (priemerná hodnota) 77,71 19,63 1,02 1,18





Farba mäsa

L = 43,17 + 0,46 svetlosť a = 7,28 + 0,79 červená b = 10,40 + 0,63 žltá

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

Kozľatá sa až do zabíjania vykrmujú výlučne mliekom ich matky. Kozy sa voľne pasú na horských pasienkoch (v nadmorskej výške nad 250 m) a na umelých trávnatých plochách. Počas 3 až 5 mesiacov sa kozy kŕmia doplnkovými krmivami (väčšinou obilniny, strukoviny, zelenina, slama, ďatelina a olejniny), ktoré sú vyrobené najmä vo vymedzenej zemepisnej oblasti, ako aj vitamínmi a minerálmi. Malé umelé trávnaté plochy sa hnoja prírodným hnojivom – trusom zvierat z vymedzenej zemepisnej oblasti, pretože používanie insekticídov, pesticídov a umelých hnojív je zakázané.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Jatočné kozľatá možno nazývať „Katsikaki Elassonas“, len ak:

a) obaja ich rodičia žili vo vymedzenej oblasti najmenej osem mesiacov pred spárením,

b) sa kozľatá narodili a až do zabitia vyrastali vo vymedzenej oblasti.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

Celé jatočné telá, jatočné polovičky aj kusy musia byť označené touto značkou:

4. Stručné vymedzenie zemepisnej oblasti:

Do oblasti patria:

a) provincia Elassona v prefektúre Larissa a

b) oblasti Damasios v okrese Tirnavos v tej istej prefektúre.

5. Spojenie so zemepisnou oblasťou:

5.1. Špecifickosť zemepisnej oblasti:

Vymedzená zemepisná oblasť má horský alebo polohorský charakter a jej nadmorská výška sa pohybuje od 250 m do 2 550 m. Šesťdesiat percent oblasti pokrývajú pasienky bohaté na rôzne druhy tráv, bylín a aromatických rastlín. Územie v provincii Elassona vhodné na pastvu zahŕňa prirodzené pasienky, poľnohospodársku pôdu využívanú na pestovanie krmiva pre zvieratá, neobrábanú pôdu a sezónne pasienky. Prirodzené pasienky sú porastené trávou, krovím a čiastočne stromami. Najcharakteristickejšou črtou regiónu je vysoký stupeň rastlinnej biodiverzity s veľkým počtom rôznych druhov aromatických rastlín.

Bylinnú vegetáciu tvoria najmä trávy a v menšej miere strukoviny a rastliny patriace do čeľade astrovité. Medzi najčastejšie sa vyskytujúce podčeľade patria Festuceae, Hordeae, Pemineae, Aerostideae, Phalatideae a Aneneae. Medzi najčastejšie sa vyskytujúce bylinné rastliny patria Festuca rubra, Dactylis glomerata, rod Bromus, rod Trifolium, rod Stipa, rod Lolium atď. Pasienky s krovitým porastom vo významnej miere prispievajú k tomu, aby pasienky spĺňali potreby zvierat, poskytujú totiž mladé výhonky a bylinnú vegetáciu, ktorá rastie v tieni koruny rastlín; kapacita pasienku je 1,39 dobytčej jednotky.

Miestne kozy majú nízky vzrast, sú nenáročné v súvislosti so stravou a prispôsobené horskému a polohorskému terénu vymedzenej zemepisnej oblasti. Rozsiahly chov kôz je neoddeliteľnou súčasťou kultúry a uchovávania prírodného prostredia a tvorí dôležitú súčasť každodenného života v provincii Elassona.

5.2. Špecifickosť výrobku:

Jatočné telo kozliat „Katsikaki Elassonas“ sa vyznačuje rovnomernou vrstvou svalovej hmoty. Jatočné telo je ľahké, s veľmi tenkou alebo žiadnou tukovou vrstvou a je bez podkožného tuku. „Katsikaki Elassonas“ má vyšší obsah bielkovín (19,63 %) než kozľatá v iných regiónoch (18,9 %), celkové množstvo tuku dosahuje menej než 1,02 % v porovnaní so 4,83 % v iných regiónoch a mäso má bielu až svetloružovú farbu oproti červenkastej farbe nížinných kozliat. Z analýz mastných kyselín jatočných tiel vyplynulo, že kozľatá z oblasti Elassona majú vyššiu hladinu kyseliny linolénovej (C18:3) než kozľatá z nížinných oblastí. Mäso kozliat z oblasti Elassona je jemné, šťavnaté s charakteristickou arómou a príjemnou vôňou a chuťou, dokonca aj v prípade mäsa zo starších kozliat. Vzhľadom na všetky tieto dôvody je po mäse „Katsikaki Elassonas“ veľký dopyt v mnohých mestských oblastiach: napr. Larissa, Katerini, Atény, Solún, Kréta a v zahraničí.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Mäso Katsikaki Elassonas má príslušné kvalitatívne vlastnosti vďaka osobitným pôdnym a poveternostným podmienkam danej oblasti (horská a polohorská krajina), ktorá oplýva bohatou vegetáciou, veľkým množstvom rozmanitých rastlín (len na hore Olymp možno nájsť až 1 700 druhov) a početnými aromatickými rastlinami. Zvieratá pasúce sa na horských a polohorských pasienkoch v oblasti Elassona spotrebúvajú množstvo tráv, bylín a rastlín. Často prejdú veľké vzdialenosti, v dôsledku čoho majú inú stavbu tela než zvieratá žijúce v nižších nadmorských výškach a najmä zvieratá, ktoré sa nepasú vo voľnej prírode. Antioxidačné činitele v mnohých aromatických rastlinách dodávajú mlieku kôz a najmä mäsu kozliat osobitnú, charakteristickú arómu a chuť, pre ktorú sú medzi spotrebiteľmi veľmi obľúbené.

Pozitívnu súvislosť možno nájsť medzi intenzitou arómy a hladinou kyseliny linolénovej (C18:3), ktorá sa vyskytuje vo vyšších množstvách pri voľne sa pasúcich zvieratách, a medzi týmito vyhľadávanými kvalitatívnymi vlastnosťami mäsa kozliat vykrmovaných mliekom a pôdou, vegetáciou a mikroklímou v provincii Elassona.

Na kozľatách z oblasti Elassona sa vykonali testy týkajúce sa hladín mastných kyselín a ukázalo sa, že mäso týchto kozliat obsahuje vyššie hladiny kyseliny linolénovej (C18:3) ako mäso kozliat z nížin. Arómu ovplyvňuje aj spôsob kŕmenia a chovu zvierat, plemeno, vek a reprodukčný stav.

Organoleptické vlastnosti mäsa „Katsikaki Elassonas“ sú odvodené od:

a) miestnych plemien kôz s nízkym vzrastom, ktoré sú nenáročné v súvislosti s potravou, silné a úplne prispôsobené osobitnému zemepisnému prostrediu;

b) voľného chovu a každodenného pasenia kôz na pasienkoch;

c) veľkého množstva vegetácie, tráv, bylín a aromatických rastlín;

d) rozpätia nadmorskej výšky (250 m až 2 550 m);

e) pôdy a mikroklímy regiónu;

f) skutočnosti, že kozľatá sa kŕmia výlučne mliekom samice;

g) vysokých hladín mastnej kyseliny – kyseliny linolénovej (C18:3);

h) krátkeho obdobia, keď sa kozám určeným na okotenie podávajú doplnkové krmivá vyrobené prevažne v provincii Elassona.

Chov kôz a výroba mäsa „Katsikaki Elassonas“ sú stáročiami overené historické činnosti; mäso sa predáva v mestách Larissa, Katerini, Atény, Solún a v zahraničí (Taliansko, Španielsko a Cyprus).

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.minagric.gr/greek/data/Προδιαγραφές%20προϊόντος%20ΚΑΤΣΙΚΑΚΙ%20ΕΛΑΣΣΟΝΑΣ.doc

(1) Ú. v. EÚ L 93, 31.3.2006, s. 12.